Poštovani ministre Cai Wu,

Poštovani ministri kulture Centralne i Istočne Evrope,

Dame i gospodo,

Izražavam izuzetno zadovoljstvo novom prilikom i novim okvirom saradnje koja nam je omogućila unapređenje međudržavnih odnosa u oblasti kulture između NR Kine i država Centralne i Istočne Evrope. Sastanak koji je danas upriličen ljubaznošću našeg domaćina, ministra Cai Wu, predstavlja konkretnu aktivnost koja će omogućiti pomak u našoj dosadašnjoj saradnji.

Ministarstvo kulture Crne Gore i Ministarstvo kulture NR Kine uspostavili su bilateralnu saradnju 2009. godine, kada smo u Pekingu potpisali Sporazum o saradnji u oblasti kulture, obrazovanja, društvenih nauka i sporta. Od tada smo ostvarili niz zajedničkih, izuizetno uspješnih projekata. Pomenuću predstavljanje Crne Gore na Svjetskoj izložbi EXPO 2010 u Šangaju, izoložbu istaknutog crnogorskog umjetnika Voja Stanića, „Jedrenje na snovima“, koja je prošle godine predstavljena publici u Pekingu i u Šangaju, kao i koncerte ansmabla iz provincije Gan Su, plesnu predstavu Šarm dunhuana, održane 2011. godine u Herceg Novom i Podgorici. Moram istaći da me posebno raduje što je saradnja sa NR Kinom donijela konkretne rezultate koji su uticali na kvalitet kulturne ponude naših država i našim građanima ponudili nove sadržaje. Nadam se da će naša saradnja i u budućnosti donositi unapređenje kulturne ponude naših država i da ćemo znati razmijeniti pozitivna iskustva.

Savremeno doba i globalizacija predstavljaju opasnosti i malih i velikih kultura i država. Male države su zbog brojnosti ugrožene i stapaju se sa većinom čime su njihov identitet, jezik, nasljeđe i kultura ugroženi, dok one mnogobrojnije, baš zbog te višeslojnosti ne mogu da održe čvrstim kulturni identitet koji u sebi sabira sve različitosti koje teže raslojavanju i ispoljavanju. Naše aktivnosti zbog toga moramo usmjeriti na nalaženje zajedničkih rješenja za unapređenje kulturnih ponuda naših država, ali tako da zaštitimo viševjekovne i višemilenujumske vrijednosti naših identiteta, čijim smo očuvanjem danas u Pekingu i okupljeni.

Složićemo se da je konkretne rezultate u saradnji u kulturi teško dostići. Brojne ministarske platforme za saradnju, kojima jačamo naše kulturne veze, svode se na strategije i kulturne politike, dok konkretni rezultati manjkaju. Situacija se drastično pogoršala zbog svjetske ekonomske krize kojima su mala tržišta, pa i male kulture, značajno ugrožene. Naša misija bila je, i još uvijek jeste, da u mjeri mogućeg zaštitimo naše kulturne resurse od tih spoljašnjih uticaja. Crna Gora je osmislila tri izuzetno značajna projekta koji su usmjereni ne samo na unapređenje oblasti kulture, već i na razvoj lokalnih zajednica, otvaranje novih radnih mjesta, sinergiju lokalne i državne uprave, jačanje privatno-javnog partnerstva i na održivi razvoj u oblasti kulture.

**Marina Abramović Community Center Obod Cetinje** predstavlja izuzetno važan projekat za kulturni i ekonomski razvoj Cetinja, crnogorske Prijestonice, grada kulture koji je u pojedinim fazama istorije bio jedina slobodne tačke tog dijela Evrope. Projekat će takođe biti značajan ne samo za Cetinje, već i za cijelu Crnu Goru i Region, ali i za uspostavljanje kulturne saradnje sa drugim regionima. Fabrika se nalazila na prostoru od oko 72.000 kvadratnih metara, dok cjelokupni prostor obuhvata površinu od oko 135.000 kvadratnih metara. Sastoji se od 28 velikih industrijskih hala koje su korišćene za proizvodnju frižidera. Misija MACCOC je da transformiše fabrički kompleks u community centar koji će imati višenamjenske sadržaje iz oblasti kulture i ekonomije, sa podjednakim prostorom (50:50%) za ove dvije oblasti. Projekat je zamišljen kao kompleksan model privatno-javnog partnerstva u kome biznis služi u svrhu promocije i razvoja umjetnosti. Strategija unapređenja kulturnih djelatnosti kojima će MACCOC biti posvećen, realizovaće se konkretnim aktivnostima iz domena male proizovdnje koji će stvoriti prostor za uopšljavanje lokalnih proizvođača.

Zajedničkom vizijom Ministarstva kulture i Marine Abramović, svjetski priznate umjetnice, crnogorske državljanke, koja je svoje ime kao svojevrsni brend uložila u ovaj projekat, kreiran je kompleksna vizija čija je glavna ideja transformacija fabričkog kompleksa Obod u međunarodni kulturni centar sa raznorodnim aktivnostima. MACCOC je namijenjen stvaranju i prezentaciji umjetnosti, plesa, pozorišta, filma, videa, muzike, operske produkcije, ali i interdisciplinarnim javnim debatama na različitim kursevima umjetnosti, kulture, nauke, tehnologije, duhovnosti i arhitekture. Prezentacija aktivnosti biće pospiješena i Centrom za emitovanje televizije, radija i internet, a jedna od fabričkih hala biće posvećena stalnoj zbirci umjetničkih radova u različitim medijima koji su proizvedeni na "Obod" lokaciji. MACCOC će sarađivati sa univerzitetom i lokalnom zajednicom, kao i sa koledžima i univerzitetima širom svijeta na projektima i aktivnostima od zajedničkog interesa.

MACCOC obuhvata i stvaranje producentske kuće i filmskog studija koji može da bude iznajmljivan međunarodnim subjektima za njihove filmske produkcije, a posebni pozorišni prostori, biće namijenjeni domaćim i međunarodnim pozorišnim produkcijama za predstave i probe. Štampanje knjiga i časopisa takođe će naći svoje mjesto u ovom centru a posebno značajna stavka jeste poseban prostor MACCOC-a gdje će se štititi i sačuvati intelektualni i duhovni legat umjetnosti performansa od 1970-tih godina prošlog vijeka do 21. vijeka i nadalje. Centar će imati i tehnološki park, biznis inkubatore i klastere sitne proizvodnje, ali i posebno osmišljen distributivni centar, sajamski prostor, hotel, šoping, turistički vozić i prostor za piknik. Master plan projekta je u fazi izrade, a za izradu projekta angažovana je OMA, na čelu sa svjetskim imenima arhitekture Remom Koolhaasom i Shohei Shigematsu.

Izgradnja **Doma revolucije u Nikšiću** je, na osnovu inicijative Ministarstva kulture, uvrštena u Master plan za ulaganja u infrastrukturu u sektorima obrazovanja, zdravlja, kulture, sporta i državne uprave u periodu 2011-2020.godine, koji je donijela Vlada Crne Gore. Izgradnja Doma revolucije u Nikšiću započeta je 1979. godine i predstavljala je najznačajniji projekat u drugoj po veličini opštini u Crnoj Gori. Projekat je zaustavljen na 37% izgrađenosti. Vlada je 2008. godine kada na inicijativu Ministarstva kulture, donijela odluku o nastavku gradnje, po nalaženju investitora. Prošle godine započeta ja izrada master plana korišćenja Doma revolucije, posredstvom Direkcije javnih radova, a njegovo usvajanje očekuje se do kraja juna ove godine.

Po svojim urbanističkim, stilskim i funkcionalnim dometima, Dom revolucije predstavlja jedinstveno rješenje sa mogućnostima višenamjenskog korišćenja, koje Crnoj Gori može da obezbijedi kulturnu prepoznatljivost i znatan ekonomski efekat. Projekat predviđa da se dio prostora koristi za potrebe kulture (oko 9.000 kvadratnih metara), dok bi ostatak bio namijenjen drugim uslužnim i privrednim djelatnostima (oko 18.000 kvadratnih metara). Dom revolucije će predstavljati prepoznatljivi objekat moderne arhitekture, obezbijediće savremene prostorno tehničke uslove za realizaciju najraznovrsnijih kulturnih sadržaja, unaprijediti turističku ponudu, ali i stvoriti mogućnost za otvaranje novih radnih mjesta u Nikšiću.

**Muzički centar Crne Gore i Crnogorska kinoteka** nakon rekonstrukcije Doma vojske u Podgorici dobiće novi, adekvatan prostor, gdje će nesmetano obavljati svoje djelatnosti. Ova aktivnost predstavlja strateški prioritet Vlade Crne Gore u oblasti kulture, međutim, projekat zahtijeva značajna finansijska ulagnja i njegova adaptacija traje godinama. Do završetka radova ove dvije institucije borave u neadekvatnim objektima koji ograničavaju njihovu djelatnost. Završetak adaptacije omogućiće oživljavanje Kinoteke koja trenutno nema sopstvenu salu za prikazivanje filmova, i konačno će Muzički centar dobiti svoj prostor za izvođenje koncerata, a građani Podgorice i Crne Gore dobiće nove kulturne sadržaje.

Misija Ministarstva kulture Crne Gore, pored unapređenja uslova za obavljanje svih djelatnosti u kulturi, podsticanja razvoja umjetnosti i očuvanja kulturne baštine Crne Gore, jeste da omogući realizaciju ova tri kapitalna projekta, koja donose dugoročnu korist za građane naše države, podstiču međunarodnu saradnju i unapređenje kulturnih veza sa inostranstvom i promovišu kulturu kao pravo i potrebu svih crnogorskih građana.

Dragi prijatelji,

Crna Gora je spremna da ponudi osnivanje Kulturnog centra NR Kine u Crnoj Gori za koji bi se našao prostor u nekom od ovih kompleksnih objekata, prije svega Muzičkog centra, koji se nalazi u glavnom gradu, Podgorici. Osim toga, Kulturni centar bi na ravnopravnoj osnovi sa ostalim institucijama kulture mogao koristiti sve prostore namijenjene izvođačkim i drugim umjetnostima. Otvaranje Centra intenziviralo bi saradnju između Crne Gore i NR Kine i omogućilo razmjenu umjetnika i stručnjaka iz oblasti kulture, a time i razmjenu znanja i pozitivnih iskustava, čime bi se uspostavile čvršće kulturne veze između naše dvije države.

Dame i gospodo,

Ministarstvo kulture Crne Gore ostaje posvećeno očuvanju kulturnih vrijednosti i jačanju kulturne saradnje i nadamo se novim, zajedničkim projektima.

Hvala.